SAWAD และ MTC
นับจากธนาคารแห่งประเทศไทย (ธปท.) มีมาตรการอุ้มลูกหนี้รายย่อย
19 ส.ค. 2563

ลูบคมตลาดทุน : ธนะชัย ณ นคร
นับจากธนาคารแห่งประเทศไทย (ธปท.) มีมาตรการอุ้มลูกหนี้รายย่อย
ทั้งบัตรเครดิต สินเชื่อบุคคล สินเชื่อจำนำทะเบียน ฯลฯ
ราคา 2 หุ้นไฟแนนซ์ คือ SAWAD และ MTC ต่างปรับลงมาโดยตลอด
ผ่านมาจนถึงตอนนี้
เข้าใจว่า ราคาหุ้นน่าจะผ่านพ้นช่วงจุดต่ำสุดไปแล้วล่ะ
สังเกตได้จากราคานิ่ง ๆ เริ่มสร้างฐานกันอยู่
แต่หากถามว่า แล้วอย่างนี้ราคาหุ้นจะกลับหัวเป็นขาขึ้นได้ไหม
คำตอบ คือ น่าจะยัง เพราะนักลงทุนยังคงกังวลจากปัจจัยเสี่ยงที่เป็น Policy risks หรือมาตรการของ ธปท.นั่นแหละ ที่อาจมีการหวั่นว่า จะมีมาตรการระยะต่อไปหรือไม่ แล้วไปกดกำไรของหุ้นลงมาอีก
SAWAD ราคาหุ้นลงมาเคลื่อนไหวในกรอบ 45.00-47.00 บาทต่อหุ้น อยู่หลายวันแล้ว
แม้ก่อนหน้านี้จะขึ้น XD เพื่อจ่ายเงินปันผล พร้อมขึ้น XW เพื่อแจกวอแรนต์
ทว่าราคาหุ้น ไม่ค่อยตอบรับ หรือมีแรงเข้ามาเก็งกำไรกันมากนัก
ข้อมูลล่าสุดของ SAWAD จากมุมมองของนักวิเคราะห์ที่ไปนั่งจับเข่าคุยกับผู้บริหารของ SAWAD
มีการประเมินออกมาพอสรุปได้คร่าว ๆ แบบนี้ครับ
มาตรการลดดอกเบี้ยของ ธปท. ที่ลดดอกเบี้ยสินเชื่อบุคคล หรือ Personal loan จาก 28% เป็น 25%
และสินเชื่อจำนำทะเบียนรถ จาก 28% เป็น 24%
ประเด็นนี้ SAWAD วางแผนที่จะโอนสินเชื่อจำนำเล่มไปที่ บง.ศรีสวัสดิ์ (BFIT) ที่อยู่ภายใต้การกำกับของ ธปท.
และคาดว่าจะสามารถยืนดอกเบี้ยได้ที่ 24%
Net Interest Margin หรือ NIM อยู่ระดับ 16.6% สูงกว่าสมมุติฐานของนักวิเคราะห์ที่ระดับ 16%
ผู้บริหาร SAWAD ยังคงเป้าหมายสินเชื่อเติบโต 20% ในปีนี้ จากความต้องการสินเชื่อที่มีอยู่สูง
สรุป… นักวิเคราะห์มองว่า SAWAD จะยังรายงานกำไรในช่วงไตรมาส 3 และ 4 เติบโตได้ต่อเนื่อง แม้จะมีมาตรการของ ธปท.เข้ามากดดันบ้าง
13 บริษัทหลักทรัพย์ (บล.) ที่ Cover หุ้น SAWAD ไว้
บล. 7 แห่งแนะนำ “ซื้อ”, บล. 4 แห่งแนะนำ “ถือ” และ บล.อีก 2 แห่งมีมุมมองแบบ  Neutral
IAA Consensus Target Price คือ 57.50 บาท
มาถึง MTC หรือ บมจ.เมืองไทย แคปปิตอล
ราคาหุ้น MTC พยามดีดกลับขึ้นมายืนเหนือ 50.00 บาท
แต่ก็ยังไม่สามารถยืนได้
วานนี้ ช่วงบ่ายเจอข่าวหวั่นโควิด-19 ระบาดรอบสอง ทำให้ลงหนักอีก ปิด 49.00 บาท
MTC ผู้บริหารออกมาให้ข้อมูลกับสื่อ และนักวิเคราะห์ล่าสุด
สินเชื่อเดือน ก.ค. และ ส.ค.ที่ผ่านมา ยังคงเพิ่มขึ้น จากการเปิดเศรษฐกิจ และเข้าฤดูกาลเก็บเกี่ยว และ MTC ยังคงเป้าสินเชื่อทั้งปีที่ 20%
ส่วนประเด็นค่าปรับการชำระล่าช้า MTC คิดที่ 90 บาท ต่ำกว่าเกณฑ์ที่ 100 บาท
มาถึงประเด็นสำคัญ คือเรื่องความสามารถการแข่งขัน
ผู้บริหาร MTC เชื่อว่า การอนุมัติเงินกู้ที่รวดเร็ว หรือ ภายใน 20 นาที จำนวนสาขามากถึง 4.7 พันสาขาในสิ้นปี 2563 และ และพนักงานที่มีใจบริการ
สิ่งเหล่านี้ถือเป็น “จุดแข็ง” ของ MTC
MTC มีการคาดต้นทุนของเงินจะลดลงต่อในไตรมาส 3 นี้
หรือจากเดิม 3.73% ในช่วงไตรมาส 2/2563 และ 3.83% ในช่วงไตรมาส 1/2563 จากการใช้ soft loan จำนวน  4.9 พันล้านบาท ดอกเบี้ย 2% จากแบงก์ออมสิน แทนที่หุ้นกู้ที่มีดอกเบี้ยสูง
มาถึงเรื่อง
ที่นักลงทุนกังวล คือ สินเชื่อที่เข้าร่วมมาตรการภาครัฐ
MTC บอกว่า สินเชื่อในพอร์ต 8.5% (ของสินเชื่อรวม) หรือ 5.4 พันล้านบาท เข้ามาตรการช่วยเหลือของ ธปท.
และกว่า 80% กลับมาชำระได้ตามปกติแล้ว
ขณะที่กลุ่มยังมีการติดตามอย่างใกล้ชิดเพื่อไม่ให้หนี้สินในส่วนนี้กลายเป็น NPL จาก ปัจจุบันอยู่ที่ 1.04%
MTC มีบริษัทหลักทรัพย์ 14 แห่งที่ Cover ไว้
ในจำนวนนี้ บล. 13 แห่ง แนะนำ “ซื้อ” บล. 1 แห่ง แนะนำ “ถือ”
ส่วน IAA Consensus Target Price อยู่ที่ 61.00 บาท
ดูจากข้อมูลของผู้บริหาร และมุมมองของนักวิเคราะห์ เหมือนจะไม่มีอะไรน่าเป็นห่วง
แต่อย่างว่าล่ะ หากสถานการณ์ที่เป็นปัจจัยลบ ยังไม่จางลง หรือเบาบาง
ก็น่าจะเป็นแรงกดดันกับหุ้นต่อไปอีกสักพัก (ใหญ่)